runetrust/blame-folketinget-dk huggingface dataset:
Lene Espersen (KF), 2007-01-23:
Jeg vil gerne indledningsvis sige til hr. Ole Glahn, og sådan set også til fru Mette Gjerskov og andre, der har deltaget i debatten her i dag, at jeg har nydt debatten, og at jeg på mange måder synes det har været en god debat.
Men jeg synes bare, der har været en lidt overdreven fokus på tidsplanen: Hvornår er vi færdige?
Hvorfor tager det så lang tid?
Det afgørende må jo være hensynet til dyrenes velfærd, at de ting, vi bliver enige om, og de ting, der bliver fremsat, er veldokumenterede, velargumenterede og saglige.
Jeg har ikke noget bud på, hvornår arbejdsgruppen om hold af svin er færdige.
Det vil man jo bedst kunne sige, når nogle af forskningsresultaterne foreligger.
Jeg tror også, jeg vil sige til Folketinget, at det ikke bliver mig, der trækker arbejdsgruppens arbejde i langdrag ved at finde på nye spændende ting, de skal tage sig af.
Jeg håber så, at Folketingets medlemmer vil udøve den samme selvdisciplin og ikke finde på nye ting undervejs.
Men det er meget, meget vanskeligt at få sagkyndige mennesker med stor videnskabelig indsigt til at deltage i en arbejdsgruppe, hvis meldingen er, at det skal gå så hurtigt som lyn og torden, og at det hele skal kunne forsvares sagligt efterfølgende.
Det er vigtigt for folk, der sidder i den her type arbejdsgrupper, at have noget arbejdsro, og derfor kan jeg altså ikke i dag komme med noget endeligt bud på, hvornår arbejdsgruppen er færdig.
Men i det omfang at Folketinget spørger ind til det, vil jeg ikke være afvisende over for at rette henvendelse til arbejdsgruppens formand og spørge, hvad tidsperspektiverne er.
Det medvirker jeg gerne til.
Ole Glahn (RV), 2007-01-23:
Nu var ministeren jo meget efter oppositionen med, at vi kun tænkte på, hvor hurtigt det kunne gå, og det lå sådan i luften, at det var, fordi vi ville drille regeringen.
Det er nu ikke sådan, jeg har hørt debatten, og det mener jeg heller ikke på det her område, så derfor skal mit spørgsmål her ikke forstås som, at jeg vil drille regeringen.
Jeg vil bare gerne, når vi diskuterer de her spørgsmål, have lidt indsigt i, hvilket tidsperspektiv der er, hvornår man kan forvente, at der kommer nogle afdryp.
For det, ministeren siger, er jo sådan set, at der godt kan komme noget sådan hen ad vejen.
Det skal bare være sammentænkt, hørte jeg ministeren sige.
Hvornår kan man forvente at det her vil komme i forhold til det arbejde, der nu skal igangsættes?
Lene Espersen (KF), 2007-01-23:
Jeg vil sige til hr. Ole Glahn, at det faktisk er på en række områder, at vi fortsat afventer de endelige forskningsresultater.
Jeg er enig med hr. Ole Glahn i, at man selvfølgelig ikke skal afvente, at alle forskningsresultater foreligger, for så kan de ende med at blive helt forældede, og så skal man til at starte forfra.
Så på et eller andet tidspunkt skal man jo i gang, og derfor har jeg også valgt at sige, at vi går i gang nu.
De forskningsresultater, der kommer, vedrører bl.a. rode- og beskæftigelsesmateriale, men der kommer også forskningsresultater på en lang række andre områder.
Det er meget vigtigt for regeringen, at der er en sammenhæng i de ting, vi gør, og at vi, når vi lovgiver på et område, også har gennemtænkt konsekvenserne i forhold til andre dyrevelfærdsmæssige initiativer.
Ole Glahn (RV), 2007-01-23:
Tak for redegørelsen.
Jeg har lige et spørgsmål til ministeren: Jeg forstår det sådan, at der mangler en del forskning på det her område, og at den arbejdsgruppe, som nu er gennedsat, sådan set skal afvente, at helheden er blevet undersøgt.
Så kan jeg da godt forudse, at der vil gå adskillige år, før man kan få nogle tilbagemeldinger, og der vil jeg godt høre, hvad ministerens tidsperspektiv er for det.
For jeg hørte ministeren sige, og det er jeg sådan set ikke uenig i, at der på kvægområdet var noget dokumentation – det var vi også inde på før – men at der her mangler noget.
Men hvad er det, der mangler?
Kunne ministeren også give eksempler på det?
Lene Espersen (KF), 2007-01-23:
Jeg vil sige til hr. Kristen Touborg, at der givetvis allerede er meget forskning på det område, og det er jo heller ikke første gang, vi diskuterer det her i salen.
Men der er behov for mere viden også på det område, og det har jo noget at gøre med det, som hr. Kristen Touborg også sagde: Tingene hænger sammen.
Hvis man foretager ændringer på et område, så har det altså effekter på andre områder.
Og det gælder jo ikke mindst, når vi ser på dyrevelfærd, at hvis man laver nye regler på et område, så spiller det også ofte ind på andre områder.
Jeg synes, det har været rigtigt at få gendannet arbejdsgruppen om hold af svin, dels fordi vi set med dyrevelfærdsmæssige øjne havde utrolig gode erfaringer af det arbejde, den tidligere arbejdsgruppe præsenterede os for, og dels fordi jeg mener, at der er et behov for den.
Men jeg vil sige til hr. Kristen Touborg, at det, der er helt, helt afgørende for regeringen og for mig, er, at det hviler på et videnskabeligt grundlag, når vi går ud og lovgiver.
Det har jo noget at gøre med, at vi gør det her af hensyn til dyrenes velfærd.
Derfor skal vi også kunne dokumentere effekten af det.
Men vi gør det naturligvis også, fordi vi lever i en verden med fri konkurrence, og hvis det er sådan, at vi skal gennemføre nye regler, også regler, der kan blive meget, meget kostbare for landbruget, så skal der selvfølgelig være en mulighed for at tilrettelægge en investeringsplan og en implementeringsperiode for gennemførelse af de nye regler.
Derfor er jeg en meget stor tilhænger af, at man, når man laver store omvæltninger og lægger op til store ændringer på et område, tager alle aspekter med og kommer med et samlet forslag, hvor alt er indtænkt, frem for sådan at komme dryppende med nye forslag.
Så risikerer
Kristen Touborg (SF), 2007-01-23:
Jeg mener faktisk, vi har en klippekortordning, hvad angår taletiden.
Vi får jo sjældent mere end 1 minut ad gangen.
Jeg har et spørgsmål om de skærpede krav vedrørende mere end 8 timers transport.
Ministeren sagde bl.a.: Dyretransporten, som udgår fra Danmark, skal naturligvis gennemføres i overensstemmelse med de regler, vi har fastsat på området, fra transporten starter, og til den slutter.
Men lidt senere siger ministeren også: Men den ansvarlige for dyretransporter over 8 timer, som ikke lever op til de skærpede arealkrav, vil selvfølgelig kunne straffes for den del af transporten, som foregår i Danmark.
Ole Glahn (RV), 2007-01-23:
Ministeren var også inde på dette med, at der er en sammenhæng mellem færdselsloven og den her klippekortordning, og med færdselsloven er det jo sådan, at når man får en betinget frakendelse af kørekortet, så sker der også noget andet, nemlig at man skal op til en prøve.
Lene Espersen (KF), 2007-01-23:
Nu er jeg meget glad for, at den radikale ordfører, hr. Ole Glahn, er så elegant, at han ikke påpeger, at det med den betingede frakendelse er noget, justitsministeren i hvert fald måtte kende noget til.
Det er bestemt en problemstilling, som jeg mener vi må dykke videre ned i, for hvis vi skulle lave en parallel til færdselsloven, så skulle den betingede frakendelse jo logisk set betyde, at man skulle op til en eller anden form for prøve igen.
Det ville i hvert fald efter min mening være ret indlysende, at det var den vej, der skulle gås.
Det er lidt vanskeligere, når det gælder transportørvirksomheden, hvilken type konsekvenser det skal have, men det er en problemstilling, vi gerne vil være med til at se nærmere på.
Kim Mortensen (S), 2007-01-23:
Jeg vil gerne sige, at det, der får mig til at gentage ordene en visionær dansk energipolitik en gang til, var ministerens bemærkning til en tidligere spørger, nemlig at han var glad for, at man havde draget humor ind i den politiske debat.
Så det vil jeg selvfølgelig også gerne bidrage til.
Det andet, man kan sige, er, at vi selvfølgelig som noget af det første vil spørge meget ind til de her midler, som regeringen har sat af, fordi det er gået op for os og en lang række andre, altså også i Socialdemokratiet, at regeringen dyrker en yndet sport, nemlig at bruge pengene flere gange og dermed nå op på nogle meget store tal.
Det vil vi selvfølgelig gøre meget ud af at spørge ind til.
De midler, der er sat af her, bliver brugt, og de bliver brugt pr. år.
1 mia. kr. pr. år fra 2010 er en forøgelse af 2007-tallene på 500 mio. kr. op til 1 mia. kr.
Det er et fantastisk projekt, vi har sat i gang.
Så kan man spørge om – og det gør hr. Kim Mortensen – hvornår vi bliver færdige.
Jamen jeg er jo ikke spåmand.
Jeg kan sige, at jeg i dag har bedt min ministersekretær om at indkalde til den første runde – der gjorde jeg altså, som jeg lovede på pressemødet – allerede i den kommende uge; det er den uge, vi er i nu.
Det bliver et møde, der forhåbentlig kan finde sted, men det er jo altså en del mennesker, der skal samles.
Der forventer jeg så, at der vil være en masse opklarende spørgsmål, når vi har haft en teknisk gennemgang af det.
Når disse spørgsmål er afklaret, forhåbentlig 14 dage efter, går vi i gang med forhandlingerne, og så er det alene op til forhandlerne, hvornår vi slutter.
Hvis jeg satte tid på det, ville jeg diktere noget.
Jeg ønsker, vi får et bredt forlig, og det skal være ud fra nogle fornuftige, konstruktive forhandlinger.
Vi glæder os også til dem, og vi har haft lang tid til at glæde os i.
Det, vi forventer der kommer ud af det, er, at vi får en bred politisk aftale omkring en sammenhængende energistrategi, sådan at der både i forhold til branchen, der skal levere resultaterne af det her, og i forhold til de investorer, der skal til, bliver skabt sikkerhed for dansk energipolitik, som vi anser for værende meget væsentligt.
Hermed sluttede spørgsmålet.
Første behandling 14/12 2006.
Der var ikke stillet ændringsforslag.
Lovforslaget sattes til forhandling.
Ingen bad om ordet.
Lovforslaget overgik derefter til tredje behandling.
Afstemning
Christian H. Hansen (DF), 2007-01-23:
Men grunden til, at den her forespørgselsdebat i dag skal foretages, er jo, at der har været debat ikke kun i år, men i mange år, om de her dyretransporter, og hvor vi jo har set det ene tilfælde efter det andet, hvor tingene ikke har været i orden.
Nu er rapporten om klippekortordningen så endelig kommet frem, efter at et flertal i Folketinget jo sagde, at man ville have den, og derfor synes jeg, det er givtigt, at vi i dag får en debat, således at befolkningen også får lidt mere at vide om, hvad det egentlig er, der foregår, og hvad det egentlig er, der er planerne i fremtiden, i stedet for at der bare er nogle små brudstykker i Tv-avisen om, hvad vi hver især agter at gøre.
Så jeg ser frem til, at vi får en god debat her i dag, og at der kommer nogle klare synspunkter frem.
Besvarelse
Michael Aastrup Jensen (V), 2007-01-23:
I Venstre har vi ambitiøse mål for den danske dyrevelfærd, og derfor er vi også meget optaget af, hvordan vi på bedst mulig vis sikrer gode og anstændige forhold for dyrene på transportområdet.
Derfor er det også utrolig positivt, at arbejdsgruppen, som blev nedsat af Justitsministeriet i februar 2006, gennem en seriøs og ordentlig analyse af problemstillingerne på området nu har vurderet mulighederne for at etablere en klippekortordning på dyretransportområdet og herunder fremkomme med konkrete forslag til ordningens nærmere udformning.
Egentlig er det jo utrolig trist, at det har været nødvendigt at få undersøgt mulighederne for en klippekortordning på området, for det er jo i sig selv et resultat af, at den forstærkede kontrolindsats på området ikke har resulteret i de resultater, som vi alle meget gerne havde set.
For det er trist, at niveauet for overtrædelser, hvad enten det er begrundet i den enkelte transportør eller chauffør, fortsat er så højt, som det nu engang desværre er.
Jeg kan selvfølgelig glæde mig over, at der, som ministeren også nævnte, er sket et lille fald i antallet af overtrædelser, et fald, som for Venstre desværre bare ikke står mål med den øgede kontrolindsats.
Derfor er vi også i Venstre parate til at indføre nye initiativer, som vil slå hårdt ned på al lemfældig omgåelse af reglerne og forhåbentlig fjerne den helt.
Arbejdsgruppens forslag til en form for klippekortsystem inspireret af det, vi i dag bedst kender fra færdselsområdet, kan vi i Venstre se mange gode perspektiver i, fordi det rummer utrolig mange gode og velafbalancerede elementer til brug for en endelig udformning af en klippekortordning.
Jeg vil dog ligesom ministeren afvente den endelige stillingtagen til udformning af et lovforslag om en klippekortordning, til arbejdsgruppens rapport er færdig med at være i høring, således at vi i de videre politiske forhandlinger og drøftelser kan finde en god og ambitiøs løsning, som inden for kort tid kan resultere i et forslag til en klippekortordning for dyretransport.
Afslutningsvis vil jeg gerne takke Dansk Folkeparti for at tage initiativ til denne vigtige forespørgselsdebat.
Kim Mortensen (S), 2007-01-23:
Det gælder sådan set også erhvervslivet og de organisationer, institutioner, der sådan normalt er beskæftiget på det her område.
Det var det ene.
Er det ikke lidt ærgerligt, at de her mange gode plusord ikke bliver bedre modtaget af dem, der egentlig skulle modtage dem og bidrage til det her?
Selvfølgelig har jeg også noteret mig, at ingen spørgere fra oppositionen har hæftet sig ved den lille detalje, at den forrige regering brugte omkring 300 mio. kr. på forskning.
Vi brugte i 2005 og 2006 350 mio. kr.
Vi bruger i 2007 omkring 500 mio. kr., og inden 2010 er vi oppe på 1 mia. kr. pr. år til forskning.
Det er et tigerspring, og jeg siger det til alle, der gider høre på det: Det er fantastisk.
Vi understreger, at det specielt skal løse det problem, som man fra forskerside erkender vi har, altså fasen fra forskning over demonstrationsprojekter til det færdige produkt.
Det er der, vi specielt synes det er vigtigt, og derfor bliver denne visionære energiplan en fantastisk succes, og jeg håber, at et stort flertal i Folketinget vil tilslutte sig.
Kristen Touborg (SF), 2007-01-23:
Ordføreren henviser til, at det er skuffende, at der stadig væk er så mange, der bryder loven i forbindelse med de lange transporter.
Det er et synspunkt, jeg er fuldstændig enig i.
Men jeg vil godt spørge ordføreren, om Venstre finder det tilfredsstillende, at der sandsynligvis ikke bliver kontrolleret mere end 6-7 pct. af de transporter, der foregår, når man tænker på, at næsten hver fjerde transport bryder loven i forhold til dyrevelfærd, og hver tredje transport bryder loven i det hele taget.
Tak for svaret.
Det var ikke helt det, jeg spurgte om.
Det er rigtigt, at Venstres ordfører tidligere har sagt, hvilke ting man ville tage fat på, men mit spørgsmål var jo mere, om Venstre virkelig synes, det er tilstrækkeligt, at det kun er 6-7 pct.
af samtlige dyretransporter, der bliver kontrolleret, og om det i virkeligheden ikke er alt for lidt.
Jeg skal konkretisere det lidt og spørge: Vil Venstre være med til at sætte det antal af transporter, der bliver kontrolleret, væsentligt op?
Michael Aastrup Jensen (V), 2007-01-23:
Jeg har faktisk allerede sagt, at vi føler, det er vigtigt, at så mange som overhovedet muligt er sikret af, at der er kontrol, og det er jo lige præcis derfor, vi har sikret, at der oprettes det rejsehold, som skal ud og sikre den lokalt, og at rigspolitiet har lovet at intensivere deres kontrolindsats lokalt.
Så vi får tallet til at stige.
For jeg må nok indrømme, at jeg også synes, at det tal, som hr. Kristen Touborg nævnte, var for lavt.
Mette Gjerskov (S), 2007-01-23:
Jeg vil også gerne spørge lidt til kontrollen, for det er jo sådan, at vi er vældig glade for, at regeringen også vil være med til at lave den her klippekortordning, men skrappere sanktioner gælder jo kun, hvis folk bliver fundet, hvis folk bliver opdaget, når de laver noget ulovligt, og derfor er det utrolig vigtigt at følge det op med en kontrol.
Vi følger jo f.eks. også op med kontrol på spritkørsel.
Det er ikke nok at give folk højere straffe, man skal også ud og finde dem ude på motorvejen, og det gælder altså også for dyretransporter.
Vi har kunnet se, at der har været en ekstremt stor stigning i antallet af dyretransporter.
Der har også været en vis stigning i kontrollen, men slet ikke sådan, at risikoen for at blive opdaget, hvis man kører ulovligt med en dyretransport, er blevet større.
Hvad hjælper det så med en klippekortordning, hvis man ikke også vil kontrollere?
Michael Aastrup Jensen (V), 2007-01-23:
Jeg tror faktisk godt, man kan komme med den påstand – det er så ikke noget, jeg kan dokumentere, men det er en trossag fra min side – at der aldrig har været så mange kontroller af dyretransporter, som der er i øjeblikket.
Det må jeg indrømme jeg tror.
Derfor vil jeg også sige, at med de indsatser, der er gjort bl.a. med de ting, jeg efterhånden har nævnt mange gange, nemlig med rejseholdet og den forstærkede indsats fra rigspolitiet, må jeg indrømme, at jeg synes, vi allerede er godt på vej.
Spørgsmålet er så, om vi er nået i mål.
Det er jeg åben over for at diskutere, når vi har set resultaterne af de ting, der er sat i værk.
Jeg siger slet ikke, at det er en garanti for, at vi nu når i mål.
Det må vi se, når det er udmøntet endeligt.
Mette Gjerskov (S), 2007-01-23:
Jeg er da glad for et tilsagn på lang sigt.
Det skal jeg da anerkende at jeg selvfølgelig er.
Men problemet er bare, at vi nu har diskuteret det her i årevis, og hvad er der sket i den mellemliggende periode?
Der er sket det, at antallet af dyretransporter stiger og stiger.
Danske landmænd sender deres smågrise til Tyskland til opfedning, de sender deres slagtesvin til Tyskland til slagtning, og de sender udsættersøerne til Tyskland til slagtning.
Det betyder, at antallet af grise på de danske veje er steget eksplosivt.
Det skal selvfølgelig følges op af en lige så eksplosiv stigning i kontrollen, og det ser vi altså ikke.
Det kan godt være, at der er flere kontroller i dag, end der var i går og i forgårs, men hvis antallet ikke stiger i forhold til antallet af transporter, hjælper det jo ikke noget.
De der slamberter, som ikke kan finde ud af at overholde reglerne, er dem, vi gerne vil have fat i, og de skal vide, at vi puster dem i nakken, og at der er en risiko for at blive taget, hver eneste gang de kører ud på en dansk landevej, og det er der jo ikke med det, regeringen lægger frem.
Michael Aastrup Jensen (V), 2007-01-23:
Nu ved jeg ikke, hvad fru Mette Gjerskov har set regeringen lægge frem, for jeg har endnu ikke set noget, som regeringen har lagt frem.
Tværtimod har jeg set, at en arbejdsgruppe er kommet frem med nogle resultater til et forslag til, hvordan man kunne indføre den her klippekortordning.
Så vil der jo bagefter komme en forhandling om, hvordan vi udfører en klippekortordning, og ikke mindst også, hvordan vi kontrollerer, om klippekortordningen kan blive overholdt eller ej, og det vil sige få lavet de klip.
Så det er jo lige præcis den debat om det, som bliver efterspurgt fra fru Mette Gjerskovs side, vi skal til at have nu.
Og jeg er absolut åben over for at diskutere, om der skal være flere kontroller.
Ole Glahn (RV), 2007-01-23:
Det glæder mig da at høre, at hr. Michael Aastrup Jensen er positiv over for flere kontroller, men jeg synes, at jeg gerne, når Venstre er så optaget af at øge dyrevelfærden – og det er jo Venstres ordfører, vi hører på – vil høre ordførerens vurdering af, om der ikke er en sammenhæng mellem, hvor stor risikoen er for at blive taget, og sandsynligheden for, at man overholder lovgivningen.
Det er meget godt, at vi kører videre derudad med ekstra lovgivning og nye straffebestemmelser, men hvis det stadig væk kun er omkring 6 pct., der bliver kontrolleret, er risikoen for kontrol alt for lille.
Er det ikke noget, som Venstres ordfører kan sætte lidt mere præcise ord på og sige, at man gerne fra Venstres side vil arbejde på, at der bliver endnu flere kontroller end det, der ligger her?
Michael Aastrup Jensen (V), 2007-01-23:
Jeg synes også, at det i hele den her debat er meget vigtigt at lægge vægt på noget af det, som ministeren kom rigtig godt ind på i sit indlæg, nemlig at vi også meget gerne vil have, at branchen spiller med.
Og indtil videre må vi erkende, at branchen ikke har spillet med.
Altså, branchen har ikke taget imod de påbud, vi er kommet med herfra, som siger, at hvis man ikke selv rydder op i eget hus, vil der blive lovgivet.
Jeg tror og håber
på – og det er måske, fordi jeg er sådan et meget positivt menneske, det skal jeg ikke kunne afvise – at med den klippekortordning, vi nu får, vil der alligevel komme så meget respekt for de nye regler, at det også vil have en afsmittende effekt.
Dermed ikke sagt, at vi ikke skal ud og kontrollere, om de bliver overholdt eller ej.
Derfor er jeg også åben over for de forhandlinger, der skal til at ske nu på området, og selvfølgelig også over for, at vi diskuterer, hvordan og hvorledes vi følger op på, at hele klippekortordningen bliver udmøntet.
Ole Glahn (RV), 2007-01-23:
Jeg forstår ordførerens udtalelser sådan, at Venstre vil arbejde for, at når vi nu får en ny ordning med klippekort i en eller anden form, skal det følges op af, at der skal være ekstra kontroller, for ellers nytter det ikke noget.
Jeg deler helt ordførerens undren over, at der er transportører, som ikke selv kan forstå, at det her er nødvendigt at overholde.
Men jeg tager det altså som udtryk for, at Venstre gerne vil være med.
Hvis vi kommer med et forslag fra oppositionens side, vil Venstre støtte, at der bliver flere kontroller, end der er nu.
Michael Aastrup Jensen (V), 2007-01-23:
Det var nu ikke helt det, jeg sagde.
Men hr. Ole Glahn har selvfølgelig sin frihed til at høre det, han gerne vil høre.
Det, jeg derimod sagde, var, at jeg synes, det er vigtigt, at vi tager debatten og vi går i gang med lovforslaget, og at jeg er åben over for at tage en diskussion.
Og så må vi så se, hvor vi ender henne, men jeg har ikke lagt vægt på noget som helst.
Christian H. Hansen (DF), 2007-01-23:
Det er et spørgsmål til Venstre ordfører, som går lidt på, at vi har fået den her rapport om klippekortordningen, hvor man jo taler om seks klip, og der har også været nogle, der har været fremme med andre synspunkter, men lad nu antallet af klip ligge lidt.
Er ordføreren enig i, at vi også skal opnå et mål, hvor man siger, at samtidig med i hvert fald det første og det andet og det tredje, og lad os så lade være med at sige, hvor mange klip der ellers kommer, så falder der nogle klækkelige bøder, som også skal være af en sådan karakter, at vi er helt oppe at ramme det loft, hvor man siger, at så kan vi nok ikke komme højere op, for det er det maksimale, vi kan komme op på rent lovgivningsmæssigt.
Michael Aastrup Jensen (V), 2007-01-23:
Uden at ønske at gå for meget ind i selve lovbehandlingsarbejdet allerede nu her fra talerstolen i en forespørgselsdebat vil jeg gerne sige så meget, at jeg i hvert fald deler ønsket om, at vi skal lave en klippekortordning, som kan mærkes, og som forhåbentlig også kan have en afsmittende effekt, sådan at folk siger: Nu må vi hellere passe på, for ellers får vi et klip, som bliver fulgt op af en bøde, der også kan mærkes.
Det er jeg helt enig i.
Christian H. Hansen (DF), 2007-01-23:
Tak for svaret.
Så vil jeg stille det næste spørgsmål.
Når vi taler EU, så ved vi jo godt, at Venstre er over for EU fuldstændig som smørret, der hældes på panden: Man smelter totalt og flader helt ud og gør det, som EU ønsker, nemlig at nu skal man bare være med.
Når vi nu skal lave nogle regler herhjemme i Danmark om det her, vil jeg gerne høre, om Venstre så lige i den her debat, når vi taler om levende væsener, skulle have så meget hår på brystet, at man fuldstændig tør sidde EU overhørig og være ligeglad med, hvad de siger, fordi vi vil dyrene det godt under transporten.